แจงค่าธรรมเนียมต่างแบงก์ลดช้ากว่าเพราะต้องปรับระบบ
ธปท.ชี้การปรับลดค่าธรรมเนียม ถอนและโอนเงินผ่านตู้เอทีเอ็ม เป็นอัตราเดียวกันทั่วประเทศ บังคับใช้ในระยะเวลาต่างกัน เพราะธุรกรรมต่างธนาคารต้องปรับระบบเชื่อมเต่อ จึงเริ่มไตรมาส 2 ปีหน้า ส่วนธรุกรรมธนาคารเดียวกันข้ามเขตเริ่มได้ไตรมาสแรกปีหน้า
28 ก.ย. 2553

ธปท.ชี้การปรับลดค่าธรรมเนียม ถอนและโอนเงินผ่านตู้เอทีเอ็ม เป็นอัตราเดียวกันทั่วประเทศ บังคับใช้ในระยะเวลาต่างกัน เพราะธุรกรรมต่างธนาคารต้องปรับระบบเชื่อมเต่อ จึงเริ่มไตรมาส 2 ปีหน้า ส่วนธรุกรรมธนาคารเดียวกันข้ามเขตเริ่มได้ไตรมาสแรกปีหน้า 
นางธาริษา วัฒนเกส ผู้ว่าการ ธนาคารแห่งประเทศไทย(ธปท.) เปิดเผยว่า ข้อสรุปการปรับปรุงการคิดค่าธรรมเนียม การให้บริการถอนและโอนเงินผ่านตู้เอทีเอ็ม ที่ธปท.ได้ข้อสรุปร่วมกับสมาคมธนาคารไทย ทั้ง 4 มาตรการเป็นอัตราเดียวกันทั่วประเทศ ซึ่งได้ประกาศออกมานั้น สาเหตุที่มีผลบังคับใช้ระยะเวลาต่างกัน เป็นเพราะ 2 มาตรการ ที่ต้องข้ามธนาคาร จำเป็นที่ต้องเชื่อมต่อระบบระหว่างระธนาคารให้รองรับกันได้ต้องใช้เวลาพอสมควร เพราะถึงธนาคารหนึ่งพร้อม แต่อีกธนาคารไม่พร้อมก็ให้บริการข้ามธนาคารไม่ได้อยู่ดี
ขณะที่ อีก 2 มาตรการ เป็นบริการเดียวกัน แต่ข้ามเขตพื้นที่ ทำให้เริ่มได้เร็วกว่า จึงมีการกำหนดระยะเวลาใช้ต่างกัน 
ทั้งนี้ การประชุมหารือระหว่างผู้ว่าการธปท.และนายชาติศิริ โสภณพนิช กรรมการผู้จัดการใหญ่ธนาคารกรุงเทพ ประธานสมาคมธนาคารไทย เมื่อค่ำวันที่ 27ก.ย.ที่ผ่านมาได้ข้อสรุปการคิดค่าบริการทางการเงินผ่านตู้เอทีเอ็มใน 4 เรื่อง โดยไตรมาสแรกปีหน้า ให้เริ่มใช้อัตราค่าบริการใหม่ 2 เรื่อง คือ 1.การโอนเงิน ในธนาคารเดียวกัน แต่ข้ามเขต ให้คิดไม่เกิน 15 บาทต่อรายการ โดยให้ฟรีครั้งแรกของเดือน และ 2.การถอนเงินในธนาคารเดียวกัน แต่ข้ามเขต ให้คิดไม่เกิน 15 บาทต่อรายการ 
ส่วนไตรมาส 2 ปีหน้า ให้มีผลบังคับใช้อีก 2  เรื่อง คือ 1.การสอบถามยอดและถอนเงิน ในเขตเดียวกัน แต่ข้ามธนาคาร ให้ใช้ฟรี 4 ครั้ง ของเดือน ส่วนรายการที่ 5 ขึ้นไปให้คิดไม่เกิน 10 บาทต่อรายการ และ 2. การถอนเงิน ต่างธนาคาร และข้ามเขตด้วย ให้คิดค่าบริการไม่เกิน 20 บาทต่อรายการ